b'\n_START_ARTICLE_\nSk\xc3\xa1lholt\n_START_PARAGRAPH_\nSk\xc3\xa1lholt (po starem: Sk\xc3\xa1laholt), je zgodovinsko in kulturno mesto, ki le\xc5\xbei na jugu Islandije, v spodnjem delu doline Biskupstungur med rekama Hvita in Br\xc3\xbaar\xc3\xa1.\n_START_SECTION_\nZgodovina\n_START_PARAGRAPH_\nPrvi za\xc4\x8detki Sk\xc3\xa1lholta segajo v 11. stoletje, ko so bili verski spori na Islandiji najostrej\xc5\xa1i. Po dveh stoletjih naseljevanja Islandije, je bila leta 1056 ustanovljena prva \xc5\xa1kofija Sk\xc3\xa1lholt za ju\xc5\xbeni del in leta 1109 H\xc3\xb3lar za severni del Islandije._NEWLINE_\xc4\x8clovek, ki je izbral Sk\xc3\xa1lholt kot mesto prve \xc5\xa1kofije je bil \xc3\x8dsleifur (1006 - 1080), sin Gissur Bele. Sk\xc3\xa1lholt je \xc5\xbee bil v lasti njegovega dedka Teitur Ketilbjarnarsona, ki je bil prvi naseljenec na tem obmo\xc4\x8dju. V tistem \xc4\x8dasu je bil Sk\xc3\xa1lholt \xc2\xbbnajve\xc4\x8dje mesto v Islandiji\xc2\xab. \xc3\x8dsleifurjev o\xc4\x8de, ki je bil bogat aristokrat in pomembna politi\xc4\x8dna oseba, in je igral odlo\xc4\x8dilno vlogo pri pokristjanjevanju Islandije in s tem odlo\xc4\x8dal o prihodnjem statusu cerkve. Zgradil je prvo cerkev na Islandiji, v Sk\xc3\xa1lholtu, okoli leta 1000._NEWLINE_V 12. stoletju je \xc5\xa1kof Kl\xc3\xa6ngur Thorsteinsson zgradil novo veliko katedralo. To je bila razko\xc5\xa1na stavba iz lesa pripeljanega iz Norve\xc5\xa1ke._NEWLINE_Sk\xc3\xa1lholt bil osem stoletij eno od najpomembnej\xc5\xa1ih mest na Islandiji. Od leta 1056 do 1785 je bil sede\xc5\xbe ene od dveh \xc5\xa1kofij. Prva \xc5\xa1kofija Sk\xc3\xa1lholt je bila podru\xc5\xbenica nad\xc5\xa1kofije Hamburg - Bremen. Ko je bila leta 1104 \xc5\xa1kofija Lund povzdignjena v nad\xc5\xa1kofijo, je Lund postal metropolit Sk\xc3\xa1lholta in leta 1153 je Sk\xc3\xa1lholt postal del province Nidaros._NEWLINE_Tukaj je bila tudi prva uradna \xc5\xa1ola na Islandiji, Sk\xc3\xa1lholtssk\xc3\xb3li (zdaj Reykjav\xc3\xadk Gymnasium), je bila ustanovljena v Sk\xc3\xa1lholtu leta 1056 in namenjena izobra\xc5\xbeevanju duhov\xc5\xa1\xc4\x8dine. Sedaj slu\xc5\xbei kot izobra\xc5\xbeevalni in informacijski center islandske cerkve._NEWLINE_V celotnem srednjem veku je bila pomembna dejavnost v Sk\xc3\xa1lholtu, poleg \xc5\xa1kofijskega sede\xc5\xbea, katedrale in \xc5\xa1ole, tudi ekstenzivno kmetijstvo, kova\xc4\x8dnica in samostan. V njem so \xc5\xbeiveli u\xc4\x8ditelji in uslu\xc5\xbebenci, in je bilo mesto, kjer so se sre\xc4\x8devale razli\xc4\x8dne zdru\xc5\xbebe ljudi._NEWLINE_Za konec katolicizma na Islandiji velja leto 1550, ko je bil zadnji katoli\xc5\xa1ki \xc5\xa1kof, Jon Arason iz H\xc3\xb3larja skupaj s sinovoma usmr\xc4\x8den v Sk\xc3\xa1lholtu. Bil je nasprotnik reformacije, ki je bila uvedena na Islandiji v \xc4\x8dasu kralja Kristijana III, Danskega. Danes stoji spomenik na mestu usmrtitve. Arasonova \xc5\xa1kofovska obla\xc4\x8dila so na ogled v Narodnem muzeju v Reykjaviku._NEWLINE_Sk\xc3\xa1lholt vsako leto obi\xc5\xa1\xc4\x8de mnogo obiskovalcev. V Sk\xc3\xa1lholtssk\xc3\xb3li je mogo\xc4\x8de preno\xc4\x8diti. Tukaj se odvijajo \xc5\xa1tevilni kulturni dogodki. Predvsem poleti prirejajo koncerte ugledni klasi\xc4\x8dni glasbeniki, pevski zbori in drugi._NEWLINE_Danes je tukaj poleg cerkve \xc5\xa1e manj\xc5\xa1i muzej, grobnica \xc5\xa1kofov, zbirka starih knjig in javna srednja \xc5\xa1ola Sk\xc3\xa1lholt. \xc5\xa0e ve\xc4\x8d izkopanin se nahaja v Narodnem muzeju v Reykjaviku.\n_START_SECTION_\nCerkev v Sk\xc3\xa1lholtu\n_START_PARAGRAPH_\nSedanja cerkev v Sk\xc3\xa1lholtu je precej ve\xc4\x8dja kot ve\xc4\x8dina islandskih cerkva. Od vrat do apside je dolga pribli\xc5\xbeno 30 metrov. Nekatere njene predhodnice (bilo naj bi jih najmanj 10) so bile \xc5\xa1e dalj\xc5\xa1e, celo do 50 metrov. Ker so bile zgrajene iz lesa, so najve\xc4\x8dkrat pogorele ali jih je uni\xc4\x8dilo vreme. Sedanja cerkev je bila zgrajena v letih 1956-1963 kot del praznovanja tiso\xc4\x8dletnice sede\xc5\xbea \xc5\xa1kofije. V ta namen so veliko predmetov za novo cerkev darovale vse islandske cerkve. Obse\xc5\xbena steklena barvna okna so darilo Ger\xc3\xb0ur Helgad\xc3\xb3ttir iz Danske. Donirana je tudi oltarna slika._NEWLINE_Leta 1954 je ekipa arheologov, medtem ko so odkopavali temelje stare katedrale, na\xc5\xa1la sarkofag, za katerega so verjeli da vsebuje ostanke Pall Jonssona (\xe2\x80\xa0 1211), ki je bil eden izmed najmo\xc4\x8dnej\xc5\xa1ih \xc5\xa1kofov Sk\xc3\xa1lholta. Njegov sarkofag, skupaj z drugimi najdbami in nekaj relikvijami, je zdaj na ogled v podzemnem muzeju, urejenem pod novo cerkvijo.'